**III.**

**NYÁRI INTERMEZZO**

**„Lehet-e barátság férfi és nő között?**

**S ha igen, miért nem?”**

**/Karinthy Frigyes/**

**12359**

Nem háborús vagy rabszolga-billog,

semmi köze a holokauszthoz,

nem vágóhídra szánt állatok

számjegye, az elrejthetetlen

gyilok kinyilatkoztatása,

nem marhavagonra ütött

pecsét, kitelepítésre

vitt embertömegeket jelölt;

nem kereskedelmi kód,

amit a gépek leolvasnak,

nem valami rejtett dátum:

évszázad, hó, nap töredéke,

nem különös rendszám egy

Cadilleken, valamely ismeretlen

országból, mely ezzel hirdeti

sajátos különcségét,

nem egy macsó vagy bárki

karjára, hátára égetett tetkó,

árulkodó személyiségjel

karcolata a hibátlan bőrön,

nem postagalamb gyűrűjébe

vésett jelzés (még ma is repkednek

efféle légi üzenethordók);

nem iskolapadba, fatörzsbe

karistolt titkos emlék, melyet

később nosztalgiázva felkeresnek,

nem sírkőre, romokra, aszfaltra

vésett egyedi jelzés, számmisztika,

helyrajzi szám vagy valamilyen

munkaügyi karton-kód.

Nem! Hanem egy pontos és

fontos távolságmérés: ennyi

kilométer sugáríve köti össze

Budapestet Hawaii fővárosával,

ahonnan azért érkeztél, hogy

csak egy pillanatra összesimuljon

arcunk, és az érintés melege

a tetoválásnál is maradandóbb

nyomot hagyjon a lélekmezőn:

mint a soha el nem érhető és

meg nem tartható boldogság

hullámverése -, az örökre

megmaradó hiányérzet

kitörölhetetlen bizonyítékaként.

**BÖLCSELKEDÉSEK**

Van, aki folyton emberek közé megy

apokaliptikus szemléletével, hogy

még égetőbb legyen magánya,

de otthonát sehol sem leli.

Másnak a könyvek a társasága,

számára ez az élet netovábbja

és gazdagsága, s legjobb

barátját e papírhalmokból nyeri.

Az idő majd megmutatja, kinek

keserve súlyosabb. Egymásra

lelhet-e a kétfajta ego, vagy létezik

elixír, mely mindennél talányosabb?

**ahogy**

ahogy zavartan ki-be

futkostál, nem találva a rég

várt találkozás alaptónusát,

az kedves volt, feledhetetlen

ahogy merőn figyeltél

szavamra, mert érdekelt,

amit mondok: az tanárságom

legszebb pillanatait idézte

ahogy gyengéden megérintetted

hátamat a keskeny járdán,

nehogy elcsapjon az úton

robajló autóforgalom…

az tagadhatatlan szeretet-

gesztus volt; ahogy a HÉV-en

lelkesen mutattad hawaii

életképeidet, az volt a boldogság

ahogy nyújtottad kezed

leszálláskor, óvón, segítőleg,

az fölülírt minden szabályt.

Mindezért majd az Isten megáld.

**LÁTLELET**

Hogy ne terheljenek a kötődések,

s ne fájjon semmi veszteség, hát

berobbansz, mint a fergeteg:

perzselő jelenléteddel témáról

témára ugrálva, kikerülve

a személyes érintettségeket.

Otthontalanul a színes nagyvilágban

vonz a változatosság: Óceánia

élővilága, káprázata, e földi Paradicsom

igézete pereg a telefonodból:

vulkáni lávaömlés, éjféli tűzlobogás

s a határtalan víz surló csobogása.

Gyertyafényben táncoló tömegek

ringanak a parton a pálmafák

lágy hajlongásában, énekelnek

valami ősi kábulatba révülve,

élvezve a tömegpszichózis

felelőtlen szabadságát, álságát.

Köztük, mégis kívülállóként szemléled

őket, miként most az én reakcióimat is,

fotózod lelked merevlemezére mindezt,

oly gyermeki vagy, mégis oly vagány,

megörökítesz engem is, hogy őrizz inségesebb

napokra, ha olykor rád tör a magány.

**VIZIT**

Este fél hétkor még dől a fény,

szívünkben isteni szélcsend, oldalról

rálátok magányodra. Sűrű nyár, barátság

extrákkal: irány az Institut Francais!

Valaha szellemi színterem volt: francia

lapok, könyvek, videók kincsesháza,

kiállítások, filmek, írói találkozások –

alattunk a Duna s Buda népe csobogása.

Korábban – más intermezzoként – leadtam

egy halottam sporttáskányi kölcsön

könyveit, egy kivétellel, mit elnéztek nekem.

Az emberség (bár kihalóban) mégis örök?

Most tömény húsz perc adatott, hogy

betekints múltam egy szeletébe.

Angol, francia mondatok keveredtek

a magyarral, jólesően az est menetében.

A Latitudes ugyan zárva, de emlékeim

árja feloldotta bennem a zsilipeket.

Arcod bedőlt fényei kárpótoltak mindenért:

e vizittel megültük az örömünnepet.

**A DUNA-KORZÓN**

Az idő, sajnos nem áll meg,

elúszik, mint a folyón a dinnyehéj.

A lebukó napsugarak

csobogásában egy gőzhajó

vonul a vízen, méltóságteljesen.

Napittas karunk össze-összeér

a látvány káprázatában,

szemközt a Parlamenttel

idegszálaink kioldódnak

egy valós önátadásban.

E békesség hőfoka növeli

a lelkünk öntalálkozását,

s a vágyott öröklét reménye,

mint az Arany-versben a tücsök,

átveszi bennünk birodalmát.

**ÉRINTÉSEK**

Partok aranya ragyog: földrészek

egybesimulnak, mint most az arcunk.

\*

Vállalni pusztán a jelenlét gyönyörűségét,

felelősség, de felér egy újjászületéssel.

\*

Csatakosra izzadtál a 40 fokban fölfelé jövet

házunkig, hogy végül találkozz önmagaddal.

\*

Étkezés előtt mondott imád vezeklés volt.

Balzsam, simogatás a meggyötört léleknek.

\*

Földi hányattatásunk otthonra lelt

a szokatlan vallomások kereszttüzében.

\*

Jöttél Óceániából, mint Exupéry Kis

hercege, hogy ápold a magány rózsáját.

\*

Ettől a különös rítustól leomlottak

bennünk a féltve óvott sors talányai.

\*

A kövek megszólalnak a tűző napon, vállamra

sólyom száll: karod. Megnő bennem a csend.

\*

Zakatol a szívünk, mint alattunk a HÉV,

ez isteni aurában bűnünk kiég.

\*

Arcunkra kiül a szomorú ragyogás,

megbillen az idő, marad a látomás.

\*

Most itt állok, vállad melege nélkül,

távoli intés: az Óceán elsötétül.

**ELMARADT SZELFI**

Csak egy napszemüveggel burkolt

arc őrzi a pillanatot –

búcsúzni nem egyszerű.

Már jön a kanyarban a HÉV,

a közös szelfi ezúttal elmarad.

Valahogy mélyen hisszük,

hogy nemsokára ismét legyőzhető

lesz a sok ezer kilométer, és újból

megajándékoz minket az élet

egy feledhetetlen jelenléttel.

Vagy folytatódik ugyanúgy minden?

Kitérések a sors elől, menekülésed,

a titokzatos rejtőzködés?

A surló-érzések kirekesztése

az esetleges felelősség alól?

Elmaradt szelfi a lélek mélyén:

valami belső fék még mindig tarol.

**ELLOPTAM TITKODAT**

Nézem arcodat, felvállalt magányodat,

maroknyi reményem elszáll, mint a hajnali

pára. Lassan feldolgozom hiányodat.

Lelkem rezdüléseiből vajon mit

fogtál fel? Mondhatnánk kortünet:

az érzéketlenség ma tort ülhet.

Előlem mégsem menekülhetsz,

az emlékek foglya vagy. Te ugyan

kitörölhetsz, de azok fogva tartanak.

Elég egy mozdulat, egy szó, kérdő

tekinteted, s az apró részletekből

újra felépítem létezésedet.

A teret, hol intesz a tömegben,

a zajos utcát, a pihentető padot,

csapzott izgatottságodat rejteni

nem tudod, gyűjtöm köréd féltett

varázslatodat. Azt hiszed, elrejtőzhetsz?

Tévedsz. Elloptam számos titkodat.

**TÉTOVA SOROK**

Élsz-e még, vagy csak számomra

haltál meg? Kikhez menekülsz

önmagad, a magány és

a valóság elől? Lásd be, hogy

alapvetően folyton csak

utánamégy az elérhetetlennek.

Holott az benned lakozik.

**AKIT AZ ISTEN SZERET**

Akit az Isten szeret,

sok próbát ad neki.

A szívbe oltott békét

háborúsággá teszi.

Ember legyen a talpán,

ki eligazodik, mit

miért kap tőle,

rejtély, miként boldogít.

Bukott angyallal küzdve

torz Jákob-éjszakán

kifordult csipőcsonttal

magadra eszmélsz, talán.

Akit az Isten szeret,

próbák alá veti.

Meg nem szűnő kegyelmét

ezáltal mutatja ki.

**RENDHAGYÓ ZSOLTÁR**

Van egy gócpont, kibogozhatatlan.

Most jött el az ideje – hittem –

de megoldhatatlan. Majd az Úrra

bízom, mint megannyi mást. Ő

még sosem okozott csalódást.

Az Úr pedig rajzol egy lapon: egy

alakot formál, hagyom. Most nem porból

teremt, hogy porrá legyen, hanem

szívből és érzékekből embert alkot,

nekem. Kegyelemből teszi, tudom.

Megszánta magányomat, nem bánom.

Lélekből kiformálja jövőbeli párom.

**APOCALYPSE IN PARADISE**

**/2023. augusztus 10./**

A véletlennek, a földi hatalmaknak

és az ördög mesterkedésének majdnem

sikerült véglegesíteni az örök kételyt.

Mert meg van írva: „nem yíz által fog

elpusztulni a Föld, hanem tűz által”. Lángba

borult Maui szigete, a városközpont, a házak is

száz számra égtek. Füst lepett el mindent.

Hawaii, e földi Paradicsom egy része semmivé

lett. Színes madárvilága fekete koromként égbe

szállt, több ezren földönfutóként menekültek.

Volt, aki az Óceánba fulladt, gáztározók

robbantak fel és kiégtek. Munch sikolya

süvöltött át az üszkös tájon, miközben a

képernyőn peregtek az iszonyatos képek.

És én fél napig nem tudtam rólad semmit.

„Sic tranzit glória mundi” – no de ily átkot

csak nem szánhatott nekünk az imént még

némán rajzolgató Isten? Nem hamuból

formálgatott, magában mormogva, így

hagyva minket a sorsunkra? S akkor

megcsörrent a telefonom, és az óceánokon

túlról megszólalt hangod: „elvagyok, élek”.

Halleluját zengett bennem a Lélek.